முழு இராணுவ ஆதரவு, மற்றும் பல்வேறு வாக்கு மோசடிகள் நிகழ்ந்தும் கூட பி.ரி.ஐ அறுதிப் பெரும்பான்மையுடன் வெற்றி அடையவில்லை. 117ஆசனங்களை மட்டுமே பி.ரி.ஐ வென்றுள்ளது. இந்த ஆசனங்களை வென்றோர் பலர் பி.ரி.ஐ கட்சியின் நீண்ட கால கொள்கை ரீதியான உறுப்பினர்கள் இல்லை. பாகிஸ்தானின் பல்வேறு பிராந்தியங்களைச் சேர்ந்த இனக்குழு – மற்றும் மதத் தலைவர்கள் தமது சொந்தச் செல்வாக்கை பலமாக கட்டி வைத்திருக்கிறார்கள். இவர்களை தமது பக்கம் வெல்வதன் மூலம் மட்டுமே இப்பிரதேசங்களில் தேசியக் கட்சிகள் வென்று வருகின்றன. இம்முறை கடைசி நேரத்தில் இத்தகைய பலர் பி.ரி.ஐ பக்கம் தாவியது ‘வெல்லக்கூடியவர்களின்’ தொகையை பி.ரி.ஐ க்கு அதிகரித்திருந்தது. இதுவரை ஆட்சி செய்து வந்த பாகிஸ்தான் முஸ்லிம் லீக் (PMLN), கடந்த தேர்தலில் 126 ஆசனங்களை வென்று இருந்ததுகுறிப்பிடத்தக்கது. முஸ்லிம் லீக் வென்ற கடந்த தேர்தலின் போதும் கூட இதே குளறுபடி குற்றச் சாட்டுகள் வைக்கப்பட்டிருந்தது அறிவோம். தற்போது இக்கட்சி 64 ஆசனங்களைப் மட்டுமே வென்றுள்ளது.ஒருகாலத்தில் பெரும் ஆதரவுடன் இயங்கிய –முன்பு பூட்டோ தலைமை தாங்கிய – பாகிஸ்தான் மக்கள் கட்சி (PPP) 43 ஆசனங்களை மட்டுமே தக்க வைத்துள்ளது. இருப்பினும் இந்த இரு கட்சிகளுக்கும் விழுந்த மொத்த வாக்குகள் பி.ரி.ஐ க்கு விழுந்த வாகுகளிலும் அதிகம் என்பதும் இங்கு கவனிக்க தக்கது. இது தவிர வாக்கு வழங்க சென்ற மக்கள் எண்ணிக்கை இம்முறை வீழ்ச்சி அடைந்து 51.7% மக்கள் மட்டுமே வாக்களித்திருக்கின்றனர். பாகிஸ்தானில் வாழும் பெரும்பான்மை மக்கள் இந்தப் போலி தேர்தல் அரசியல் நடவடிக்கையில் நம்பிக்கை அற்றவர்களாக – அதிகார சக்திகளை நம்பாதவர்களாக இருக்கிறார்கள். தேசிய எழுச்சியுடன் மக்கள் திரட்சி நடந்த பலுசிஸ்தான் பகுதில் தேசியவாதக் கட்சிகள் பலம் கூடி இருப்பதும், தேசியவாத சக்திகள் மற்றும் கட்சிகள் மேல் இராணுவ ஒடுக்குமுறை நிகழ்ந்து வரும் சிந்த் பகுதியில் தேசியவாதக் கட்சிகள் பெரும் தோல்வியை சந்தித்திருப்பதையும் பார்க்கக் கூடியதாக இருக்கிறது. இதே சமயம் இஸ்லாமிய மத அடிப்படை வாதத்துக்கு விழுந்த வாகுகளின் எண்ணிக்கை குறைந்துள்ளதையும் பார்க்கலாம். ஒட்டு மொத்தத்தில் இந்த தேர்தலில் அனைத்து அதிகார சக்திகளும் சிறு பின்னடைவை கண்டுள்ளதை நாம் அவதானிக்க வேண்டும்.